钦定古今图书集成/明伦汇编/官常典/第343卷 > 温造
## 钦定古今图书集成/明伦汇编/官常典/第343卷 > 温造

按《唐书温大雅传》：“大雅四世孙佶，字辅国，以字行。安
禄山乱，往见平原太守颜真卿，助为守计，李光弼厚
遇之。后居邺，薛嵩荐之朝，授太常丞，一谢嵩即去，屏
处郊野，世雅其高节。子造。造字简舆，姿表瑰杰，性嗜
书，然盛气少所降屈，不喜为吏，隐王屋山，人号其居
曰处士墅。寿州刺史张建封闻其名，书币招礼，造欣”
然曰：“可人也！”往从之。建封虽咨谋，而不敢縻以职事。
及节度徐州，造谢归下邳，慨然有高世心。建封恐失
造，因妻以兄子。时李希烈反，攻陷城邑，天下兵镇阴
相撼，逐主帅自立。德宗患之，以刘济方纳忠于朝，密
诏建封择纵横士往说济，佐其必。建封彊署造节度
参谋，使幽州。造与济语未讫，济俯伏流涕曰：“僻陋，不
知天子神圣，大臣尽忠，愿率先诸侯效死节。”造还，建
封以闻，诏驰驲入奏。天子爱其才，问造家世及年，对
曰：“臣五世祖大雅，外五世祖李𪟝，臣犬马之齿三十
有二。”帝奇之，将用为谏官，以语泄乃止。复去，隐东都
乌重引奏置幕府。长庆初，以京兆司录为太原幽镇
宣谕使，召见，辞曰：“臣府县吏也，不宜行，恐四方易朝
廷。”穆宗曰：“朕东宫时闻刘总比年上书请觐，使问行
期，乃不报。卿为我行喻意，无多让。”因赐绯衣。至范阳，
总櫜鞬郊迎，造为开示祸福，总惧，矍然若兵在颈，由
是籍所部九州入朝。还，迁殿中侍御史。田弘正遇害，
以起居舍人复宣慰镇州行营。顷之，李景俭以酒得
过宰相，造坐与饮。出为朗州刺史，开后乡渠百里，溉
田二千顷，民获其利，号右史渠。召授侍御史，知弹奏，
请复朱衣豸冠示外庑，不听。夏州节度使李祐拜大
金吾，违诏进马，造正衙抨劾，祐曰：“吾夜入蔡州，擒吴
元济，未赏心动，今日胆落于温御史。”迁左司郎中，知
御史杂事，进中丞。大和三年，内昭德寺火，延禁中野
狐落。《野狐落》者，宫人所居也，死者数百人。是日，宰相、
两省官、京兆尹、中尉、枢密皆集日华门，督神策兵救
火所及，独御史府不至。造自劾曰：“台系贼，恐人缘以
构奸，申警备，乃得入。臣请入三十直，崔蠡、姚合二十
直，自赎。”宰相劾造不待罪于朝，而自许轻比，不可听。
有诏皆夺一月俸。造性刚急，人或忤己，虽贵势，亦以
气出其上。道遇左补阙李虞，恚不避，捕从者笞辱。左
拾遗舒元褒等建言：“故事，供奉官惟宰相外无所屈
避。造弃蔑典礼，无所畏辱。天子侍臣。凡事小而关分
理者，不可失，失之则乱所由生。遗、补虽卑，侍臣也；中
丞虽高，法吏也；侍臣见陵则恭不广，法吏自恣则法
坏。闻元和、长庆时，中丞呵止不半坊，今乃至两坊，谓
之笼街。造擅自尊大，忽僭拟之嫌，请得论罪。”帝乃诏
台官、供奉官共道路，听先后行，相值则揖，中丞传呼
不得过三百步。造弹击无所回畏，威望隐然，发南曹
伪官九十人，主史皆论死。迁尚书右丞，封祁县子。兴
元军乱，杀李绛，众谓造可夷其乱，文宗亦以为能，乃
授检校右散骑常侍、山南西道节度使，许以便宜从事。帝虑其劳费，造曰：“臣计诸道戍蛮之兵方还，愿得
密诏受约束，用此足矣。”许之，命神策将董仲质、河中
将温德彝、郃杨将刘士和从造。而兴元将卫志忠、张
邳、李少直自蜀还，造喻以意，皆曰：“不敢二。”乃用八百
人自从，五百人为前军。既入，前军呵护诸门。造至，欲
大宴视听事，曰：“此隘狭，不足享士。”更徙牙门。坐定，将
卒罗拜，徐曰：“吾欲闻新军去，主意可悉前，旧军无得
进。”劳问毕，就坐。酒行，从兵合。卒有觉者，欲引去。造传
言叱之，乃不敢动。即问军中杀绛状，志忠、邳夹阶立，
拔剑传呼曰：“悉杀之！”围兵争奋，皆斩首，凡八百馀人。
亲杀绛者，醢之号令者殊死，取百级祭绛，三十级祭
死事官王景延等，馀悉投之汉江。监军杨叔元拥造
靴祈哀，造以兵卫出之，诏流康州。叔元，始激兵乱者
也，人以造不戮为恨。以功加检校礼部尚书，赐万缣，
赏其兵。入为兵部侍郎，以病自言，出东都留守。俄节
度河阳。奏复怀州古秦渠枋口堰，以溉济源、河内、温、
武陟四县田五千顷。召为御史大夫。方倚以相，会疾，
不能朝。改礼部尚书。卒，年七十，赠尚书右仆射。兄邈
弟逊。邈，长庆、太和中累以拾遗、补阙召，不应。逊尝为
邑宰，解印绶去。造子璋，璋以父荫累官大理丞，阴平
吏盗官物而焚其帑，璋刺得其情，擢侍御史，赐绯衣。
迁婺州刺史，以政有绩，赐金紫。徙庐、宋二州刺史。宣
州逐郑薰也，崔铉调淮南兵讨之，以璋为宣州刺史。
事平，拜观察使，擢武宁节度使。银刀军骄横，累将姑
息，而璋政严明，惧之，相率逐璋，诏徙邠宁节度，历京
兆尹。璋素彊干，鉏宿弊，豪右慑服。加检校吏部尚书。
同昌公主薨，懿宗诛医无状者，系亲属三百馀人。璋
与刘瞻极谏，贬振州司马。叹曰：“生不逢时，死乌足惜！”
仰药死。